รัฐบาล ทุ่มงบกลาง 1,500 ล้านบาท ให้กระทรวงสาธารณสุขจัดซื้อ เวชภัณฑ์และอุปกรณ์ทางการแพทย์ กระจายไปยังโรงพยาบาลทั่วประเทศ
รัฐบาล ทุ่มงบกลาง 1,500 ล้านบาท ให้กระทรวงสาธารณสุขจัดซื้อ เวชภัณฑ์และอุปกรณ์ทางการแพทย์ กระจายไปยังโรงพยาบาลทั่วประเทศนพ.ทวีศิลป์ วิษณุโยธิน โฆษกศูนย์บริหารสถานการณ์การแพร่ระบาดของโรคติดเชื้อไวรัสโคโรนา 2019 (โควิด-19) หรือ ศบค. แถลงผลการประชุม ว่า วันนี้นายกรัฐมนตรี รับทราบ รายงานภาพรวมสถานการณ์การแพร่ระบาดของโรคโควิค -19 ล่าสุดมีผู้ป่วยเพิ่ม 91 ราย รวมผู้ป่วยทั่วประเทศ 1,136 ราย ทิศทางผู้ป่วยสะสมเพิ่มขึ้นแต่ผู้ป่วยรายใหม่มีแนวโน้มทรงตัว ซึ่งผู้ป่วยพื้นที่ต่างจังหวัดมีแนวโน้มน่าเป็นห่วงไม่ต่างจากกรุงเทพฯ ที่ประชุมยังเน้นย้ำ เรื่องระบบการดูแลสต๊อกอุปกรณ์ทางเวชภัณฑ์ที่เป็นยาและไม่ใช่ยามีความสำคัญต้องเพียงพอ โดยขณะนี้มีงบกลาง 1,500 ล้านบาท ให้กระทรวงสาธารณสุข เป็นผู้จัดซื้อและกระจายอุปกรณ์ทางการแพทย์และเครื่องมือต่างๆ ไปทั่วประเทศเพื่อให้เกิดความสะดวก ในการจัดซื้อเป็นไปในทิศทางเดียวกัน นอกจากนี้ นายกรัฐมนตรี ยังห่วงใยมีเรื่องราคาสินค้า พร้อมขอความร่วมมือประชาชนอย่ากักตุนสินค้า พร้อมยืนยันว่า สินค้าจะมีเพียงพอไม่ขาดแคลน ส่วนปัญหาหน้ากากอนามัย ได้มีการแต่งตั้งศูนย์บริหารหน้ากากอนามัย เพื่อบริหารจัดการ ให้เกิดความเป็นธรรมมากที่สุด แก้ปัญหาการขาดแคลนขณะที่กระทรวงมหาดไทย เสนอมาตรการเข้มข้นทุกมาตรการ ในจังหวัดที่มีผู้ป่วยเพิ่มขึ้นจำนวนมาก ได้แก่ กรุงเทพฯและปริมณฑล จังหวัดชลบุรี พัทยา จังหวัดระยอง จังหวัดอุบลราชธานี จังหวัดสงขลา จังหวัดปัตตานี จังหวัดยะลา จังหวัดนราธิวาส และจังหวัดภูเก็ต ส่วนกระทรวงการต่างประเทศ ร่วมกับกระทรวงสาธารณสุข ในการช่วยเหลือคนไทย ในประเทศอิตาลี ให้เดินทางกลับประเทศ โดยจะให้หามาตรการดูแล เพื่อไปรับคนไทยกลับ โดยผู้ที่ต้องเดินทางกลับจะต้องมีใบรับรองแพทย์ก่อนขึ้นเครื่อง นอกจากนี้ ยังมีการเพิ่มจุดตรวจคัดกรองจากเดิม 357 จุด เป็น 377 จุด ซึ่งมาตรการที่เพิ่มขึ้นอาจจะทำให้ประชาชนไม่สะดวก แต่เพื่อความปลอดภัยของทุกคน ก็ขอให้ทุกคนให้ความร่วมมือกับเจ้าหน้าที่ ส่วนปัญหาข่าวลวงที่มีอยู่จำนวนมากขอให้ทุกส่วนราชการช่วยกันตรวจสอบ หากข่าวใดที่ไม่ชอบมาพากลให้แจ้งเพื่อที่จะดำเนินคดีตามกฎหมาย รวมทั้งจะมีการปรับปรุงสายด่วน 1111 เรื่องคู่สายโทรศัพท์เพื่อให้บริการประชาชนได้สะดวกมากยิ่งขึ้น